Ta saa ke̱ta Jesús ndíso ra cruzin kuaꞌan ra xiꞌin na.
Ta ndi̱xaa ra xiꞌin na ñaꞌñu nuu náni Leke Xiꞌni Ndii,
ta tuꞌun hebreo náni ya Gólgota.
Ta ikan chi̱nuu na Jesús ndaꞌa cruzin,
tasaa ti̱so tu na uvi nda kuiꞌna ndaꞌa cruzin,
iin nu iin nda ndóso nda nuu,
ta maꞌñu nda ndíchi cruzin nuu ínuu Jesús.
Saa xa̱ꞌnda chiñu ra Pilato ya chinuu na iin vitun xiꞌni cruzin nuu ínuu Jesús.
Ta xa̱ꞌnda ra chiñu ya ná ta̱a na letra nuu nu kachi ya saa:
“Jesús ra ke̱e ñuu Nazaret,
ra ku rey na Israel ku ra yóꞌó”,
káchi ya.
Ta uni nuu tuꞌun ku ya ndóso nuu vitun ikan,
ta iin káꞌan uni saa ya,
ta xiꞌna tuꞌun mií na Israel kua ta̱a na,
saa ta̱a na tuꞌun griego xiꞌin tuꞌun na Roma,
ya latín.
Ta kuaꞌa ni na Israel ka̱ꞌvi tuꞌun ndóso nuu vitun ikan,
saachi yati nuu ñuu Jerusalén kua ka̱tikaa na Jesús ndaꞌa cruzin.
Saa ndi̱kaꞌan sutu,
nda naꞌnu nuu sutu Israel,
xiꞌin ra Pilato,
káchi nda saa:
―Väꞌa káꞌan tuꞌun ya ta̱a un,
káꞌan ya:
“Ra yóꞌó ku rey na Israel”.
Vaꞌa ka taa un ya yóꞌó:
“Ra yóꞌó káꞌan ra kúu ra rey nuu na Israel,
káchi ra” ―káchi nda xiꞌin ra Pilato.
Saa ndi̱kuiin ra Pilato ndi̱kaꞌan ra:
―Tuꞌun ya xa ta̱a i,
ta ya xa ta̱a i kuu va ya ―káchi ra.
Sindiꞌi tá ka̱tikaa nda tropa ikan Jesús ndaꞌa cruzin,
saa ti̱in nda toto ra ndi̱taꞌvi nda ya kumi ñaꞌñu,
saa ndi̱kiꞌin nda iin ñaꞌñu iin nda.
Ta toto maa ra ta köo tiku ya,
iin káchi káa ya nda ninu iin saa nda ni̱nu.
Saa ndi̱kaꞌan nda tropa xiꞌin taꞌan nda,
káchi nda saa:
―Ndäta yo ya,
vaꞌa ka ná chikaa yo suerte sata ya,
ta saa kuni yo unku yo ndoo ya ndaꞌa ―káchi nda xiꞌin taꞌan nda.
Saa ku̱u nuu si̱xinu nda ya káꞌan tuꞌun Ndioxi káchi ya saa:
“Ndi̱taꞌvi nda toto i,
ta chi̱kaa nda suerte sata ya”,
káchi tuꞌun Ndioxi.
Tá kuꞌva káꞌan tuꞌun ikan saa íyo ya i̱kan nda tropa ikan xiꞌin toto Jesús.
Ta yati xiin Jesús íyo siꞌi ra xiꞌin kuꞌvi yá,
xiꞌin yá María síꞌi ra Cleofas xiꞌin yá María Magdalena.
Tá xi̱ni Jesús siꞌi ra ndíchi yá xiꞌin inka ra ndi̱xika xiꞌin ra,
ra ku̱ꞌvi ni ini ra xi̱ni ñaꞌá ra,
saa ndi̱kaꞌan ra xiꞌin siꞌi ra,
káchi ra saa:
―Nana,
ra yóꞌó nduu seꞌe un vitin ―káchi ra xiꞌin yá.
Sindiꞌi saa ndi̱kaꞌan ra xiꞌin ra ndi̱xika xiꞌin ra,
káchi ra saa:
―Yá ñaa nduu siꞌi un vitin ―káchi ra xiꞌin ra.
Nda kivi ikan ndi̱kiꞌin ra yá íyo yá veꞌe ra.
Nuu ndi̱xiꞌi Jesús
Jesús ta xa kúndaa ini ra,
ya xa xa̱suvi ndiꞌi ra chiñu ya ta̱xi Ndioxi ndaꞌa ra,
saa ndi̱kaꞌan ra inka tuꞌun,
ya xa̱suvi ra tuꞌun Ndioxi,
ya ta̱a na xinaꞌa,
káchi ra saa:
―Íchi ni i tikuii ―káchi ra.
Saa íyo iin kisi chútu ndaa vinu iyá ini ya,
ta si̱ndaxin na iin kachi xiꞌin vinu ikan,
ñaa chi̱nuu na ya nuu iin itun,
ta chi̱nuu ndaa na ya yuꞌu ra.
Tá ndiꞌi xi̱ꞌi Jesús nduta vinu iyá ikan saa ndi̱kaꞌan ra:
―Vitin ku nuu ndi̱xinu ndiꞌi ya ―káchi ra.
Saa ndi̱kuiko xiꞌni ra ndi̱xiꞌi ra.
Iin tropa tu̱vi ra kuxin ra ñaꞌñu xiin Jesús
Ta kivi ikan kúu ya kivi vierne,
ta tuvi inka kivi ku kivi yii ni nuu na,
saachi kivi ikan ku kivi xákaꞌnu na viko Pascua.
Yakan kua köo ndi̱xiin na Israel ndoo ikin kuñu nda kundoso ya ndaꞌa cruzin,
xaꞌa ya kúu ya kivi yii ni.
Ta xaꞌa ya ikan kua ndi̱xaꞌan na ndu̱ku na ya mani nuu ra Pilato,
ya ná kaꞌnda ra chiñu kaꞌnu na xaꞌa nda.
Tasaa kuvi kama nda,
ta ndundaa ikin kuñu nda ndaꞌa cruzin.
Saa ke̱e nda tropa ndi̱xaꞌan nda ndi̱xaꞌnu nda xaꞌa nda,
ta xiꞌna iin ra ínuu xiin Jesús ndi̱xaꞌnu nda xaꞌa,
saa ndi̱xaꞌnu nda xaꞌa inka ra.
Ñaa ku̱yati nda nuu ínuu Jesús,
tasaa xi̱ni nda ra ya xa ndi̱xiꞌi ra,
xaꞌa ya ikan kua köo ndi̱xaꞌnu nda xaꞌa ra.
Sundi iin ra tropa ikan tu̱vi ra kuxin níꞌi ra iin ñaꞌñu xiin Jesús,
tá tu̱vi soꞌva ra kuxin ra ta ndikun ke̱e nii xiꞌin tikuii.
Ta ra ndítuꞌun ya yóꞌó ku iin ra xi̱ni xiꞌin nuu ya,
ta ya káꞌan ra ta ya ndaa kua,
káꞌan ra ya yóꞌó ya ná kandixa ndo ya káꞌan ra.
Köo ndi̱xaꞌnu na xaꞌa Jesús,
ta xaꞌa ya yóꞌó kua xa̱suvi na ya ta̱a na xaꞌa ra xinaꞌa,
chi ya ta̱a na xaꞌa ra káchi ya saa:
“Nda iin leke ra täꞌnu”,
káchi ya.
Ta inka tuku ñaꞌñu nuu tuꞌun Ndioxi káchi ya saa:
“Koto na nuu taa,
ra si̱yaꞌa na kuxin xiín”,
káchi ya.